text: Ny anklager mod Thomas Banke
  09 januar 2013 kl. 09.18
  Flere medlemmer af Fredericia Byråd fortæller, at Banke har afleveret 'meget besynderlige lægeerklæringer'.
  Blandt andet har han kaldt sig andre navne, beskyldes han for:
  - Han dukker lige pludselig op med en lægeerklæring, hvor han hedder Julius Juliussen, fortæller viceborgmester Mads Lund til tv2.dk om en episode i december, hvor Mads Lund havde bedt Thomas Banke om et bevis for, at Banke ikke optrådte påvirket af morfin i byrådet.
  Også byrådsmedlem fra Venstre Hanne Lumby har set den omtalte lægeerklæring.
  - På det tidspunkt var Thomas meget nervøs for aktindsigter fra journalister osv. Derfor havde han vist bedt sin læge om at skrive et andet navn på, siger Hanne Lumby og tilføjer:
  - Jeg var meget forundret over, at sådan noget kunne lade sig gøre.
  Selv siger Thomas Banke om de nye oplysninger:
  - Jeg vil ikke kommentere på viceborgmester Mads Lunds anklager. Jeg mener ikke, at det er værdigt for lokalpolitikken i Fredericia, lokalpolitikken i al almindelighed eller dansk politik i al almindelighed, siger Banke.
  